קייל סינגלר

קייל אדוארד סינגלר (באנגלית: Kyle Edward Singler; נולד ב-4 במאי 1988) הוא כדורסלן עבר אמריקאי, אשר שיחק באופן פעיל בין השנים 2011–2019. בשנת 2011 זכה בטורניר אליפות המכללות בכדורסל, כאחד מכוכבי קבוצת אוניברסיטת דיוק. סינגלר נולד וגדל בעיר מדפורד שבאורגון. בשנת 2007 הוביל את קבוצת הכדורסל של "תיכון דרום מדפורד" לזכייה באליפות ליגת התיכונים של אורגון, עם ממוצעים של 29.3 נקודות ו-10.6 ריבאונדים למשחק. במשחק הגמר גברה קבוצתו על קבוצת "תיכון לייק אוסוויגו", בה שיחק קווין לאב. בסיום אותה עונה נבחר להשתתף במשחק מקדונלד'ס אול-אמריקן. בין השנים 2007–2011 למד באוניברסיטת דיוק, ובארבע עונותיו בקבוצת הכדורסל של האוניברסיטה רשם ממוצעים של 16.2 נקודות, 6.9 ריבאונדים ו-2.0 אסיסטים למשחק, תחת המאמן מייק ששבסקי. בעונת 2009/2010 הוליך את הקבוצה, לצדם של ג'ון שייר ונולאן סמית', לזכייתה הרביעית בטורניר אליפות המכללות; במשחק חצי הגמר קלע סינגלר 21 נקודות בניצחון מול אוניברסיטת וירג'יניה המערבית, ובמשחק הגמר מול אוניברסיטת באטלר קלע 19 נקודות, והגביל את כוכב הקבוצה היריבה, גורדון הייוורד, ל-12 נקודות עם 18% קליעה מהשדה. בסיום משחק הגמר זכה בפרס "השחקן המצטיין של הפיינל פור" (NCAA Final Four Most Outstanding Player). בעונה העוקבת הודחה דיוק כבר בשלב שמינית גמר אליפות המכללות (NCAA Sweet Sixteen), על אף הצטרפותם לקבוצה של קיירי אירווינג וסת' קרי. בשתי עונותיו האחרונות בליגת המכללות נבחר סינגלר לחמישיית העונה של מחוז ACC. בדראפט ה-NBA‏ 2011 נבחר סינגלר על ידי דטרויט פיסטונס, בבחירה ה-33. בשל שביתת השחקנים בתחילת עונת 2011/2012 החל סינגלר לשחק בקבוצת אליקנטה מליגת העל הספרדית, ובנובמבר 2011, לאחר עשרה משחקים, עבר לשחק בריאל מדריד. בעונתו היחידה עם הקבוצה היא הודחה מהיורוליג בשלב "16 הגדולות" והפסידה מול ברצלונה בסדרת גמר הליגה הספרדית (2–3), אולם זכתה בגביע הספרדי לאחר שגברה על ברצלונה במשחק הגמר, בתוצאה 91–74. ב-32 משחקיו עם ריאל מדריד ביורוליג ובליגה הספרדית קלע סינגלר 7.9 נקודות בממוצע למשחק. לקראת עונת 2012/2013 הצטרף סינגלר לדטרויט פיסטונס. בעונתו הראשונה בדטרויט קלע 8.8 נקודות והוריד 4.0 ריבאונדים בממוצע למשחק, כשחקן חמישייה קבוע, ובסיומה נבחר לחמישיית הרוקיז השנייה של העונה, לצד חברו לקבוצה אנדרה דראמונד. בעונה הבאה קלע 9.6 נקודות למשחק, אך קבוצתו סיימה עם מאזן שלילי 29–53 בפעם השנייה ברציפות. בפברואר 2015, לאחר כשתי עונות וחצי עם הפיסטונס, הועבר עם די. ג'יי. אוגוסטין לאוקלהומה סיטי ת'אנדר כחלק מטרייד משולש בו הייתה מעורבת גם יוטה ג'אז. ב-3 וחצי עונותיו עם הת'אנדר קלע 3.2 נקודות בממוצע למשחק, כשחקן ספסל שולי. בעונת 2015/2016 העפיל עם הקבוצה לגמר האזור המערבי, בו הפסידה מול גולדן סטייט ווריורס בתוצאה 3–4. בסיום עונת 2017/2018 שוחרר מהקבוצה. בספטמבר 2018 חזר סינגלר לספרד, כאשר חתם על חוזה בקבוצת אוברדוירו. את עונתו היחידה באוברדוריו סיים עם 10.2 נקודות למשחק, בעוד קבוצתו סיימה במקום ה-15 בליגה הספרדית (מתוך 18 קבוצות). ביוני 2019 חתם על חוזה בקבוצת טנריפה, אולם כבר לאחר שני משחקים במדיה עזב את הקבוצה והודיע על פרישה ממשחק, בגיל 31 בלבד. מדיה וקבצים בנושא קייל סינגלר בוויקישיתוף אתר האינטרנט הרשמי של קייל סינגלר קייל סינגלר, ברשת החברתית פייסבוק קייל סינגלר, ברשת החברתית אקס (טוויטר) קייל סינגלר, ברשת החברתית אינסטגרם פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר פיב"א פרופיל, באתר ליגת ה-NBA פרופיל, באתר ליגת העל הספרדית בכדורסל (בספרדית) משחק מקדונלד'ס אול-אמריקן 2007, באתר realgm.com סטטיסטיקות המשחק בין דיוק לבאטלר, באתר sports-reference.com סטטיסטיקות המכללות של סינגלר, באתר sports-reference.com רשימת הנבחרים בדראפט 2011, באתר basketball-reference.com סינגלר חותם על חוזה בריאל מדריד, באתר היורוליג, 30 בנובמבר 2011 סטטיסטיקות המשחק של סינגלר מחוץ ל-NBA, באתר basketball-reference.com סינגלר חותם על חוזה בדטרויט, באתר הקבוצה, 11 ביולי 2012 סטטיסטיקות המשחק של סינגלר ב-NBA, באתר basketball-reference.com הת'אנדר מצרפים את סינגלר, אוגוסטין, קאנטר ונובאק, באתר הקבוצה, 19 בפברואר 2015 אוקלהומה סיטי משחררת את סינגלר, באתר הקבוצה, 31 באוגוסט 2018 סינגלר מודיע על פרישתו ממשחק, באתר eurohoops.net,‏ 17 באוקטובר 2019